钦定古今图书集成/理学汇编/字学典/第048卷 > 姜夔续书谱 > 《释书》
## 钦定古今图书集成/理学汇编/字学典/第048卷 > 姜夔续书谱 > 《释书》

草书之体，如人坐卧行立，揖逊忿争，乘舟跃马，歌舞
擗踊，一切变态，非苟然者。又一字之体，率有多变，有
起有应，如此起者，当如此应，各有义理。右军书羲、“之”
字、“当”字、“得”字、“深”字、“慰”字最多，多至数十字，无有同者，
而未尝不同也，可谓所欲不逾矩矣。大凡学草书，先
当取法张芝、《皇象》、索靖等章草则结体平正，下笔有
源，然后仿王右军，申之以变化，鼓之以奇崛。若泛学
诸家，则字有工拙，笔多失误，当连者反断，当断者反
续，不识向背，不知起止，不悟转换，随意用笔，任笔赋
形，失误颠错，反为新奇。自大令以来，已如此矣，况今
世哉！然而襟韵不高，记忆虽多，莫湔尘俗。若风神萧
散，下笔便当过人。自唐以前，多是独草，不过两字连
属，累数十字而不断，号曰“连绵游丝。”此虽出于古人，
不足为奇，更成大病。古人作草，如今人作真，何尝苟
且？其相连处，特是引带。尝考其字，是点画处皆重，非
点画处偶相引带，其笔皆轻。虽复变化多端，而未尝
乱其法度。张颠、怀素规矩，最号野逸，而不失此法。近
代山谷老人自谓得长沙三昧。草书之法，至是又一
变矣，流至于今，不可复观。唐太宗云：“行行若萦春蚓，
字字如绾秋蛇。”恶无骨也。大抵用笔有缓有急，有有
锋、有无锋，有承接上字，有牵引下字，乍徐还疾，忽往
复收，缓以效古，急以出奇，有锋以耀其精神，无锋以
含其气味。横斜曲直，钩环盘纡，皆以势为主。然不欲
相带，带则近俗。横画不欲太长，长则转换迟；直画不
欲太多，多则神痴。以捺代ㄟ以发代“辵”，“辵”亦以捺代
惟。则间用之。意尽则用悬针。意未尽。须再生笔意。
不若用垂露耳。